**Anbefalt mal for arbeidstidsbestemmelser for**

**teaterpedagoger i kulturskolene.**

**Creo – forbundet for kunst og kultur**

**Oppdatert august 2022**

Gjeldende arbeidstidsbestemmelser fra Hovedtariffavtalen kapittel 1:

***4.2.5 Kulturskole***

*Ansatte i kulturskole har et ordinært brutto årsverk på 1950 timer. Med mindre annet avtales lokalt, gjelder som et utgangspunkt en planfestet arbeidstid på 1300 timer. l denne tiden ligger et undervisningsomfang på inntil 741 klokketimer.*

**Årsverket:**

Arbeidstiden reguleres av HTA kap.1, § 4. Ved beregning av faktisk arbeidstid kommer ferie og helligdager til fradrag (minimum 1687,5 timer).

Kulturskolen følger til vanlig grunnskolens arbeidsår.

Tilsettingsforhold regnes fra dato til dato, men likevel slik at et tilsettingsforhold som varer et skolehalvår regnes fra 01.08 til 31.12., henholdsvis 01.01 til 31.07. Et til­settingsforhold som varer et skoleår regnes fra 01.08 til 31.07, inklusive lovbestemtferiefritid.

Kommentarer til årsverket:

Det totale årsverk består av 1687,5 timer. 1300 timer av årsverket er arbeidsplanfestede timer. Av disse timene skal inntil 741 timer utgjøre årsrammen for undervisning/utøvende virksomhet. Av andre arbeidsplanfestede timer, dvs. timer som arbeidsgiver har styringsrett over gjenstår inntil 559 timer. Arbeidstaker har 387,5 timer som ikke arbeidsgiver har styringsrett over, ofte kalt selvstendig tid. Vi vil komme nærmere inn på hvilke elementer som bør ligge i arbeidsplanfestede timer og selvstendig tid.

Creo anbefaler at man som hovedregel følger grunnskolens arbeidsår, dvs. 38 uker avsatt til undervisning og en uke avsatt til plandager og/eller kompetanseheving.

Dersom man lokalt ønsker å ha færre undervisningsuker, anbefaler vi at ekstra arbeidstid pr uke ikke tillegges ordinær undervisningstid, men at tiden forbeholdes ulike prosjekt. Vær oppmerksom på arbeidsmiljølovens § 10-4 om alminnelig arbeidstid.

**Årsramme for undervisning/utøvende virksomhet:**

Årsrammen for undervisning er på inntil 741 timer. Creo har bevisst satt inn ordet utøvende virksomhet fordi vi mener at en kulturskolelærer også bør ha noe utøvende virksomhet i sin stilling.

Creo anbefaler at årsrammen for undervisning reduseres der hvor partene er enige om at enkelte pedagoger har en byrdefull undervisningssituasjon.

For en teaterpedagog må mesteparten av undervisningen spesialtilpasses den enkelte klasse og den enkelte elev. Mål og delmål kan ikke settes inn i faste rammer, men må defineres og følges opp individuelt. Dette gjør at pedagogen i praksis bruker nesten like mye tid på forberedelser og etterarbeid som på gjennomføring av den enkelte time. (1 undervisningstime = ca. 1 for- og etterarbeidstime)

Det er grunn til å hevde at teaterpedagoger i snitt trenger *mer* tid til for- og etterarbeid enn pedagoger som underviser i mer tradisjonelle fag. Det eksisterer svært lite relevant undervisningsmateriale, noe som medfører at det går med mye tid til forberedelse og utarbeiding av eget undervisningsopplegg. Mange teaterpedagoger bruker langt flere timer til for- og etterarbeid enn det timeplanen gir rom for.

I tillegg til de lange linjene og overordnede målene som legges opp spesielt for den enkelte klasse, skal hver enkelt time planlegges som en egen enhet. Research for å finne relevante tekster (drama, poesi, noveller og prosa) er tidkrevende. Verdensdramatikken og litteraturen er mangslungen, og det er ikke gitt at man finner det beste materialet med en gang man begynner å lete/lese. Når teksten er bestemt, skal den bearbeides og forberedes. Pedagogisk materiale må utarbeides, eventuelt skrives og trykkes opp.

I tillegg er det vanskelig å ”resirkulere” egne undervisningsplaner, da den enkelte klasse hele tiden vil stille ulike krav til faget. Nivå og ambisjoner er i stor grad avhengig av elevenes individuelle ferdigheter, vilje og muligheter.

I perioder med større elevproduksjoner (gjerne som avslutning av et semester) kreves dessuten innsats både fra pedagoger og elever utenfor fastsatt skoletid.

Evaluering av teater/drama-elevene er også spesielt tidkrevende. Alle elevene skal vokse og ha det godt innenfor fagets rammer. Det pleier heldigvis å være et glimrende utgangspunkt for faglig vekst også. Både muntlig og skriftlig tilbakemelding må ta utgangspunkt i den enkelte elevs muligheter og begrensninger. Det kreves stor grad av spesialtilpasset evaluering som tar opp i seg den individuelle elevs eget utviklingsmønster, muligheter og ambisjoner. Det er vanskelig å benytte generaliserende evalueringsmetoder. I tillegg vil teaterfaget i særlig grad kunne berøre den enkelte elevs psyke, noe som krever stor menneskekunnskap og fintfølelse av pedagogen, for ikke å tråkke inn i elevens privatrom.

**Utøvende virksomhet:**

Med utøvende virksomhet menes primært rene lærerfremføringer, forestillinger mv. hvor man ikke opptrer sammen med elever.

**Arbeidsplaner:**

Det skal utarbeides arbeidsplaner dersom arbeidstakeren arbeider på ulike timer av døgnet. Endringer i arbeidsplanen kan foretas med 2 ukers varsel jfr. Arbeidsmiljølovens § 10-3. Dette er spesielt viktig i forbindelse med planlegging og gjennomføring av prosjekter m.m.

**Definisjoner/begreper i annen arbeidsplanfestet tid:**

I tillegg til selve undervisningen består lærerens arbeid av undervisningsrelaterte arbeidsoppgaver som kollegialt samarbeid, individuelt arbeid, kompetanseutvikling og samarbeid med foresatte og andre instanser utenfor kulturskolen (som for eksempel det frivillige kulturlivet). Nedenfor har vi forsøkt å ramse opp noen av de arbeidsoppgavene pedagogene har i tillegg til rene undervisningstimer.

For- og etterarbeid:

For- og etterarbeid knyttet til undervisningsrelaterte oppgaver, og for- og etterarbeid knyttet til forestillinger mv.

Reisetid:
Reise mellom undervisningssteder/arbeidssteder. Oppmøtested defineres.

Rigging/rydding:

Praktisk, fysisk tilrettelegging av undervisningsrom.

Praktisk, fysisk tilrettelegging i forbindelse med opptredener og forestillinger.

Møter:

Personalmøter, teammøter, foreldremøter

Medarbeidersamtale.

Elev/foreldresamtale.

Plandager:

Dager avsatt til undervisningsrelatert arbeid, samarbeid som strekker seg over tilnærmet hele dager.

Kompetanseheving:

Kurs- og kompetansehevingstiltak initiert av arbeidsgiver.

Egenøving/egenutvikling:

Tid pedagogen har til å vedlikeholde sine ferdigheter og holde seg faglig oppdatert.

**Begreper/definisjoner i selvstendig tid:**

For- og etterarbeid:

For- og etterarbeid knyttet til undervisningsrelaterte oppgaver, og for- og etterarbeid knyttet til forestillinger mv.

Kompetanseheving:

Kurs- og kompetansehevingstiltak initiert av arbeidstaker.

Egenøving/egenutvikling:

Tid pedagogen har til å vedlikeholde sine ferdigheter og holde seg faglig oppdatert.